©AdobeStock/Alexander Raths Il-Parlament qed jaħdem fuq proposta li għandha l-għan li tiżgura li l-pagi minimi jipprovdu għajxien deċenti fl-UE. Il- kriżi tal-COVID-19 uriet il-ħtieġa ta' pagi minimi ġusti fl-Unjoni Ewropea. Ħafna mill-ħaddiema tal-ewwel linja tal-pandemija jaqilgħu biss pagi minimi, bħal dawk li jindokraw, il-ħaddiema tal-kura tas-saħħa, il-ħaddiema tal-indukrar tat-tfal u l-ħaddiema tat-tindif. Kważi 60 fil-mija ta' dawk li jaqilgħu paga minima fl-UE huma nisa . Aqra aktar dwar kif l-UE ttejjeb id-drittijiet tal-ħaddiema u l-kundizzjonijiet tax-xogħol . Il-ħtieġa ta' paga minima ġusta Il-paga minima hija l-aktar remunerazzjoni baxxa li l-impjegaturi jridu jħallsu lill-impjegati tagħhom għax-xogħol li jagħmlu. Għalkemm il-pajjiżi kollha tal-UE għandhom xi prattika ta' paga minima, fil-maġġoranza tal-Istati Membri, din ir-remunerazzjoni spiss ma tkoprix l-ispejjeż kollha tal-għajxien. Madwar 7 minn 10 ħaddiema b'paga minima fl-UE sabuha diffiċli li jlaħħqu mal-ħajja fl-2018. Madwar 10% tal-ħaddiema Ewropej f'riskju ta' faqar. Aqsam din il-kwotazzjoni ma' ħaddieħor: Il-pagi minimi fl-UE Il-pagi minimi ta' kull xahar ivarjaw ħafna madwar l-UE fl-2020 minn EUR 312 fil-Bulgarija għal EUR 2,142 fil-Lussemburgu. Wieħed mill-fatturi l-kbar għall-firxa wiesgħa huwa d- differenza fl-ispejjeż tal-għajxien fil-pajjiżi tal-UE . Skopri aktar statistika dwar il-pagi minimi fil-pajjiżi tal-UE . Hemm żewġ forom ta' pagi minimi fil-pajjiżi tal-UE: Pagi minimi statutorji: Huma rregolati minn statuti jew liġijiet formali. Ħafna Stati Membri għandhom dawn ir-regoli. Pagi minimi miftiehma b'mod kollettiv: F'sitt pajjiżi tal-UE, il-pagi jiġu ddeterminati permezz ta' ftehimiet kollettivi bejn it-trade unions u l-impjegaturi, inkluż f'ċerti każijiet, il-pagi minimi: l-Awstrija, id-Danimarka, Ċipru, il-Finlandja, l-Italja, u l-Iżvezja. X'jagħmel il-Parlament għal pagi minimi ġusti fl-UE? Il-Parlament Ewropew, il-Kunsill u l-Kummissjoni pproklamaw b'mod konġunt il- Pilastru Ewropew tad-Drittijiet Soċjali f'Novembru 2017, li jistabbilixxi l-impenn tal-Unjoni Ewropea għal pagi ġusti. F'Ottubru 2019, il-Parlament adotta riżoluzzjoni , li tistieden lill-Kummissjoni tipproponi strument legali għal pagi minimi ġusti fl-UE. F' rapport adottat f'Diċembru 2020 , il- Parlament issottolinja li d-Direttiva dwar il-pagi ġusti għandha tikkontribwixxi għall-eliminazzjoni tal-faqar fost dawk li jaħdmu u għall-promozzjoni tan-negozjar kollettiv. Fl-2020, il-Kummissjoni ppubblikat proposta għal Direttiva biex ittejjeb l-adegwatezza tal-pagi minimi fl-UE . Hija maħsuba mhux biss biex tipproteġi lill-ħaddiema fl-UE, iżda wkoll biex tgħin ħalli jitnaqqas id-distakk fil-pagi bejn il-ġeneri, issaħħaħ l-inċentivi għax-xogħol u toħloq kundizzjonijiet ekwivalenti fis-Suq Uniku . Il-proposta tqis il-kompetenzi nazzjonali u l-libertà kuntrattwali tas-sħab soċjali u ma tistabbilixxix il-livell tal-pagi minimi. Id-Direttiva trid tippromwovi n-negozjar kollettiv dwar il-pagi fl-Istati Membri Ewropej kollha. Għall-pajjiżi b'pagi minimi statutorji, din għandha l-għan li tiżgura li l-pagi minimi jiġu stabbiliti f'livelli adegwati, filwaqt li jitqiesu l-kundizzjonijiet soċjoekonomiċi kif ukoll id-differenzi reġjonali u settorjali. Skopri kif il-Membri tal-PE jixtiequ jindirizzaw il-faqar fost dawk li jaħdmu fl-UE . Il-Kumitat tal-Impjiegi tal-Parlament qed jaħdem fuq il-proposta tal-Kummissjoni u huwa mistenni li jivvota f'Settembru 2021, b'votazzjoni plenarja bħala segwitu Skopri kif taħdem l-UE biex ittejjeb id-drittijiet tal-ħaddiema: Il-Parlament jixtieq jiżgura d-dritt li taqta' mix-xogħol Miżuri ta' bilanċ bejn ix-xogħol u l-ħajja privata: regoli ġodda dwar il-liv għall-kura familjari Ekonomija tal-gigs: Liġi tal-UE li ttejjeb id-drittijiet tal-ħaddiema (infografika) Għal aktar informazzjoni Briefing tal-EPRS: Pagi minimi ġusti għall-Ewropa •	Tren Leġiżlattiv •	Relazzjonijiet industrijali u djalogu soċjali - Pagi minimi fl-2021: Rieażami annwali Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF